REGOLAMENT TAL-KUMMISSJONI (KE) Nru 1441/2007
tal-5 ta’ Diċembru 2007
li jemenda r-Regolament (KE) Nru 2073/2005 dwar il-kriterji mikro-bijoloġiċi għall-oġġetti ta’ l-ikel
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene tal-prodotti ta’ l-ikel (1), u partikolarment l-Artikoli 4(4) tiegħu,
Billi:
(1)
Ir-Regolament tal-Kummissjoni (KE) Nru 2073/2005 tal-15 ta’ Novembru 2005 dwar il-kriterji mikro-bijoloġiċi għall-oġġetti ta’ l-ikel (2) jistipula l-kriterji mikro-bijoloġiċi għal ċerti mikro-organiżmi u r-regoli ta’ implimentazzjoni li jridu jikkonformaw magħhom l-operaturi fis-settur ta’ l-ikel fl-implimentazzjoni tal-miżuri ġenerali u speċifiċi ta’ iġjene msemmija fl-Artikolu 4 tar-Regolament (KE) Nru 852/2004. Ir-Regolament (KE) Nru 2073/2005 jistipula wkoll li l-operaturi fis-settur ta’ l-ikel għandhom jiżguraw li l-oġġetti ta’ l-ikel jikkonformaw mal-kriterji mikro-bijoloġiċi rilevanti stabbiliti fl-Anness I ta’ dan ir-Regolament.
(2)
Il-Kapitoli 1 u 2 ta’ l-Anness I tar-Regolament (KE) Nru 2073/2005 stabbilixxa kriterji ta’ sikurezza għall-oġġetti ta’ l-ikel u kriteri dwar il-proċess ta’ iġjene rigward formuli mnixxfa tat-trabi u ikel djetetiku mnixxef għal skopijiet mediċi speċifiċi intenzjonati għat-trabi taħt is-sitt xhur (formuli mnixxfa tat-trabi u ikel djetetiku mnixxef). Il-Parti 2.2 ta’ Kapitolu 2 ta’ l-Anness tistipula li fejn formuli mnixxfa tat-trabi u ikel djetetiku mnixxef mhumiex ittestjati u jinstab li jkollhom l-Enterobacteriaceae f'xi wieħed mill-unitajiet kampjuni, il-grupp għandu jiġi ttestjat għall-Enterobacter sakazakii u s-Salmonella.
(3)
Fl-24 ta’ Jannar 2007, Il-Bord Xjentifiku dwar il-Perikli Bijoloġiċi (il-Bord tal-BIOHAZ) ta’ l-Awtorità Ewropea għas-Sikurezza Alimentari (EFSA) ħareġ opinjoni dwar l-Enterobacteriaceae bħala indikaturi tas-Salmonella u ta’ l-Enterobacter sakazakii. Dan ikkonkluda li ma kienx possibbli li tiġi stabbilita korrelazzjoni bejn l-Enterobacteriaceae u s-Salmonella, u li ma teżisti ebda korrelazzjoni universali bejn l-Enterobacteriaceae u l-Enterobacter sakazakii. Fil-livell individwali ta’ l-impjant, tista' tiġi stabbilita madankollu korrelazzjoni bejn l-Enterobacteriaceae u l-Enterbacter sakazakii.
(4)
Għalhekk ir-rekwiżit stipulat fir-Regolament (KE) Nru 2073/2005 dwar l-ittestjar tas-Salmonella u ta’ l-Enterobacter sakazakii fil-formuli mnixxfa tat-trabi u ikel djetetiku mnixxef fejn jinstabu l-Enterobacteriaceae f'xi wieħed mill-unitajiet kampjuni ma għandux japplika aktar. Il-Parti 2.2 tal-Kapitolu 2 ta’ l-Anness I ta’ dan ir-Regolament għandha għalhekk tiġi emendata.
(5)
B'konformità ma’ l-opinjoni dwar ir-riskji mikro-bijoloġiċi fil-formuli tat-trabi u formuli ta’ prosegwiment maħruġa mill-Bord tal-BIOHAZ ta’ l-EFSA fid-9 ta’ Settembru 2004, għandhom jiġu stipulati kriterji mikro-bijoloġiċi dwar is-Salmonella u l-Enterobacteriaceae għal formuli mnixxfa ta’ prosegwiment.
(6)
Il-Bord tal-BIOHAZ ta’ l-EFSA ħareġ opinjoni dwar il-Bacillus cereus u Bacillus spp. oħrajn fl-oġġetti ta’ l-ikel fis-26 u fis-27 ta’ Jannar 2005. Hu kkonkluda li waħda mill-miżuri prinċipali ta’ kontroll hu li tiġi kkontrollata t-temperatura u li tiġi stabbilita sistema bbażata fuq analiżi tal-periklu u tal-prinċipji ta’ punti ta’ kontroll kritiċi. Ikel diżidratat, li fih il-preżenza ta’ spori tal-Bacillus spp patoġeniku hi frekwenti, jista' jippermetti t-tkabbir tal-Bacillus cereus meta jkun idratat mill-ġdid f'ilma fietel. Xi ikel diżidratat, inklużi formuli mnixxfa tat-trabi u ikel djetetiku mnixxef, jiġi kkunsmat minn konsumaturi potenzjalment fraġli. B'konformità ma’ l-opinjoni ta’ l-EFSA, in-numri ta’ l-ispori tal-Bacillus cereus fil-formuli mnixxfa tat-trabi u ikel djetetiku mnixxef għandu jkun kemm jista' jkun baxx possibbli matul l-ipproċessar u għandu jiġi stipulat kriterju ta’ l-iġjeni tal-proċess flimkien ma’ prattiċi tajba maħsuba biex jitnaqqas id-dewmien bejn il-preparazzjoni u l-konsum.
(7)
Il-Kapitolu 1 ta’ l-Anness I għar-Regolament (KE) Nru 2073/2005 jipprovdi metodu analitiku ta’ referenza għall-enterotossini stafilokokki f'ċerti ġobniet, trab tal-ħalib u trab tax-xorrox. Dan il-metodu kien rivedut mil-laboratorju Komunitarju ta’ referenza għall-istafilokokki coagulażi pożittivi. Ir-referenza għal dan il-metodu analitiku ta’ referenza għandha għalhekk tiġi emendata. Il-Kapitolu 1 ta’ l-Anness I ma’ dan ir-Regolament għandha għalhekk tiġi emendata għal din ir-raġuni.
(8)
Il-Kapitolu 3 ta’ l-Anness I għar-Regolament (KE) Nru 2073/2005 jistabbilixxi regoli għat-teħid ta’ kampjuni għall-karkassi tal-bovini, il-ħnieżer, in-ngħaġ, il-mogħoż u ż-żwiemel għall-analiżi tas-Salmonella. Skond dawn ir-regoli l-erja tat-teħid tal-kampjun għandha tkopri minimu ta’ 100 cm2 għal kull sit magħżul. Madankollu, la n-numri tas-siti għat-teħid tal-kampjuni lanqas l-erja totali minima tat-teħid tal-kampjuni mhi speċifikata. Sabiex tittejjeb l-implimentazzjoni ta’ dawn ir-regoli fil-Komunità, xieraq li jiġi speċifikat aktar fir-Regolament (KE) Nru 2073/2005 li l-erjas li l-aktar hemm ċans li jiġu kkontaminati għandhom jingħażlu għat-teħid tal-kampjuni u l-erja totali għat-teħid tal-kampjuni għandha tiżdied. Il-Kapitolu 3 ta’ l-Anness I ma’ dan ir-Regolament għandha għalhekk tiġi emendata għal din ir-raġuni.
(9)
Fl-interess taċ-ċarezza tal-leġiżlazzjoni Komunitarja, xieraq li jiġi sostitwit l-Anness I għar-Regolament (KE) Nru 2073/2005 bit-test stabbilit fl-Anness ta’ dan ir-Regolament.
(10)
Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 2073/2005 huwa mibdul bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, 5 ta’ Diċembru 2007.